‘डोगरा सदर सभा’ दी स्थापना जियां लाला हंसराज दे जीवन दी इक प्रमुक्ख उपलब्धि ही, उस्सै चाल्ली उनें जम्मू च वेदमन्दर आश्रम नां दी इक होर महत्त्वपूर्ण संस्था दी स्थापना बी कीती ही। सन 1916 ई. च उस बेले दे शासक महाराजा प्रतापसिंह कोला अम्बफले दे कोल इक खु’ल्ली जगह प्राप्त करियै ओदे च वेदमन्दर नां दी इस संस्था दी स्थापना कीती गेई। इस संस्था दा मकसद हा, वेदें दी शिक्षा दा प्रचार करना, गौ-रक्षा ते जतीम बच्चें दी परोश बगैरा। लाला जी दी डोगरा जाति गी समर्पत कीती गेदी ओ संस्था ते ओ थाह्‌र अज्ज बी कायम न। अज्ज बाल-निकेतन, अंध-विघालय, श्री विवेकानन्द चैरिटी हस्पताल, गौ-शाला ते बृध्दाश्रम बगैरा केई अदारे उस्सै जगह च स्थापित कीते गेदे न। वेदमन्दर आश्रम दी व्यवस्था चलाने आस्तै जेह्‌ड़ी पैह्‌ली कमेटी खडेरी गेई ही ओदे च, दूए किश सदस्यें दे बरोध दे बावजूद लाला जी दे सुझाठ पर, शैह्‌रा दे दो मुसलमान बकील बी मैंम्बर बनाई लैते गे हे। लाला जी दरअसल गौ-रक्षा जनेह् गम्भीर मसलें पर मुसलनमानें दा बी सैह्‌योग पाना चांह्‌दे हे।